《送王昌州屯田》
宋代·吕陶

百里邻疆宇，详闻懿迹多。本原由简厚，论议必中和。

平日春阳爱，斯民德泽歌。藩宣聊息偃，名教足逶迤。

远业今犹郁，亨涂去若何。蓬仙终到海，轩凤必巢阿。

裁割神锋举，光辉国鉴磨。公乎难隐让，忠义贵无他。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。